Document ID: 32008R0645

A TANÁCS 645/2008/EK RENDELETE
(2008. július 8.)
egyes halászati termékek Kanári-szigetekre irányuló behozatalára vonatkozóan autonóm közösségi vámkontingensek megnyitásáról és kezeléséről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 299. cikke (2) bekezdésére,
tekintettel a Bizottság javaslatára,
tekintettel az Európai Parlament véleményére,
az Európai Gazdasági és Szociális Bizottsággal folytatott konzultációt követően,
a Régiók Bizottságával folytatott konzultációt követően,
mivel:
(1)
A 704/2002/EK tanácsi rendelet (1) többek között a 2002. január 1-jétől2006. december 31-ig tartó időszakra vonatkozóan egyes halászati termékeknek a Kanári-szigetekre irányuló behozatala tekintetében autonóm közösségi vámkontingenseket nyitott meg, és rendelkezett kezelésük módjáról.
(2)
A 791/2007/EK tanácsi rendelet (2) új rendszert vezetett be az Azori-szigetekről, Madeiráról, a Kanári-szigetekről, Francia Guyanáról és Réunionról mint legkülső régiókból származó egyes halászati termékek forgalomba hozatala során felmerülő többletköltségek ellentételezésére.
(3)
A Kanári-szigeteknek a belföldi fogyasztás szempontjából lényeges egyes halászati termékek ellátási forrásai tekintetében fennálló kivételes földrajzi helyzete további költségeket jelent az ágazat számára. Ez a távolságból, a szigetjellegből és a peremterületi fekvésből eredő természeti hátrány - amelyet az EK-Szerződés 299. cikkének (2) bekezdése is elismer - többek között a kérdéses termékek harmadik országokból történő behozatalára vonatkozó vámok ideiglenes felfüggesztésével küszöbölhető ki megfelelő mennyiségű közösségi vámkontingensen belül.
(4)
A spanyol hatóságok 2004. július 29-én és 2006. július 19-én jelentést nyújtottak be a 704/2002/EK rendelet 3. cikkében említett intézkedések végrehajtásáról, és kérelmezték ezen intézkedések meghosszabbítását a 2007-2013-as időszakra. A Bizottság az említett jelentések alapján megvizsgálta az egyes halászati termékek Kanári-szigetekre irányuló behozatalára vonatkozó intézkedések hatását.
(5)
A spanyol hatóságok által benyújtott jelentések azt mutatták, hogy a 704/2002/EK tanácsi rendelettel megnyitott vámkontingenseket nem merítették ki.
(6)
Egyes halászati termékek tekintetében indokolt a 704/2002/EK rendelettel megnyitott kontingensekhez hasonló vámkontingenseket megnyitni, mert azok lefednék a Kanári-szigetek belföldi piacának szükségleteit, egyúttal biztosítanák, hogy a csökkentett vámtételű behozatalok Közösségbe történő beáramlása előrelátható és egyértelműen azonosítható maradjon.
(7)
Mivel a 704/2002/EK tanácsi rendelettel megnyitott vámkontingenseket nem merítették ki, a kontingensek mennyiségét célszerű alacsonyabb szinten rögzíteni.
(8)
Annak érdekében, hogy a belső piac integritása és koherenciája ne sérüljön, intézkedéseket kell hozni annak biztosítására, hogy azok a halászati termékek, amelyekre vonatkozóan engedélyezik a vámok felfüggesztését, kizárólag a Kanári-szigetek belföldi piacára irányuljanak.
(9)
Intézkedéseket kell hozni annak biztosítására, hogy a Bizottság rendszeres tájékoztatást kapjon a szóban forgó behozatalok mennyiségéről úgy, hogy szükség esetén lépéseket tehessen a spekulatív árumozgások, illetve a kereskedelem eltérítésének megakadályozására.
(10)
Az e rendelet végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal (3) összhangban kell elfogadni.
(11)
Emellett, a 791/2007/EK tanácsi rendelettel bevezetett rendszerrel való koherencia érdekében a vámkontingenseket a 2007-2013-as időszakra kell megnyitni, továbbá a 704/2002/EK rendeletben meghatározott intézkedések folytonosságának biztosítása érdekében az ebben a rendeletben előírt intézkedéseket 2007. január 1-jétől helyénvaló alkalmazni,
ELFOGADTA EZT A RENDELETET:
1. cikk
(1) Az e rendelet mellékletében felsorolt halászati termékeknek a Kanári-szigetekre irányuló behozatalára alkalmazandó, a Közös Vámtarifa szerinti vámokat 2007. január 1-jétől2013. december 31-ig az említett mellékletben jelzett mennyiségig teljes egészében fel kell függeszteni.
(2) Az (1) bekezdésben említett felfüggesztés kizárólag a Kanári-szigetek belföldi piacára irányuló termékekre alkalmazható. A vámfelfüggesztés csak olyan halászati termékekre vonatkozik, amelyeket azelőtt rakodnak ki hajóról vagy repülőgépről, hogy a kanári-szigeteki vámhatóságnak benyújtanák a szabad forgalomba bocsátásra vonatkozó vámáru-nyilatkozatot.
2. cikk
(1) Az illetékes spanyol hatóságok 2010. május 31-ig jelentést nyújtanak be a Bizottságnak az 1. cikkben említett intézkedések végrehajtásáról. A Bizottság megvizsgálja az említett intézkedések hatását, és a jelentés alapján szükség esetén javaslatot tesz a Tanácsnak a behozandó mennyiségek bármely vonatkozó módosítására.
(2) Az illetékes spanyol hatóságok 2012. május 31-ig jelentést nyújtanak be a Bizottságnak az 1. cikkben említett intézkedések 2010 utáni végrehajtásáról. A Bizottság ismételten megvizsgálja az említett intézkedések hatását, majd e vizsgálat eredményei alapján benyújtja a Tanácsnak a 2013 utáni időszakra vonatkozó esetleges javaslatait.
3. cikk
(1) Ha a Bizottságnak oka van azt feltételezni, hogy az e rendeletben előírt felfüggesztés egy adott termék esetében a kereskedelem eltérítéséhez vezetett, akkor - a 4. cikk (2) bekezdésében említett irányítóbizottsági eljárásnak megfelelően - 12 hónapnál nem hosszabb időszakra átmenetileg visszavonhatja a felfüggesztést. Azon termékek esetében, amelyeknél a vámfelfüggesztést átmenetileg visszavonják, a behozatali vámok kifizetését biztosítékkal kell szavatolni. E termékeknek a Kanári-szigeteken történő szabad forgalomba bocsátását ilyen biztosíték rendelkezésre bocsátásához kell kötni.
(2) A Tanács a Bizottság javaslatára az (1) bekezdésben említett 12 hónapos időszakon belül határozhat a felfüggesztés végleges visszavonásáról. Ebben az esetben a biztosítékkal fedezett vámösszegeket véglegesen be kell szedni.
(3) Ha a 2. cikknek megfelelően a 12 hónapos időszakon belül nem fogadtak el végleges döntést, a biztosítékokat fel kell szabadítani.
4. cikk
(1) A Bizottságot a Közösségi Vámkódex létrehozásáról szóló 2913/92/EGK 1992. október 12-i tanácsi rendelettel létrehozott Vámkódex Bizottság (4) (a továbbiakban: a bizottság) segíti.
(2) Az e bekezdésre történő hivatkozáskor az 1999/468/EK határozat 4. és 7. cikkét kell alkalmazni, figyelemmel az említett határozat 8. cikkének rendelkezéseire.
Az 1999/468/EK határozat 4. cikkének (3) bekezdésében meghatározott időtartam három hónap.
5. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2007. január 1-jétől2013. december 31-ig kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. július 8-án.

Labels: 3
18
6